आहा-रारा पोखरा गोल्डकप बिहीबारदेखि, तयारी पूरा
बिहीबारबाट पोखरा रंगशालामा हुने  २२औं आहा–रारा पोखरा गोल्ड कप फुटबल प्रतियोगिताको तयारी पूरा भएको छ । पुस १४ बाट २३ सम्म हुने प्रतियोगितामा १० टिमले प्रतिस्पर्धा गर्ने छन् । 
पोखरा — बिहीबारबाट पोखरा रंगशालामा हुने  २२औं आहा–रारा पोखरा गोल्ड कप फुटबल प्रतियोगिताको तयारी पूरा भएको छ । पुस १४ बाट २३ सम्म हुने प्रतियोगितामा १० टिमले प्रतिस्पर्धा गर्ने छन् । आयोजक सहारा क्लबसहित धरान फुटबल क्लब, मनाङ मर्स्याङ्दी क्लब, मछिन्द्र फुटबल क्लब, चर्च ब्वाइज युनाइटेड क्लब, भुटानिज युथ स्पोर्ट्स क्लब, मिनेसोटा (अमेरिका), संकटा क्बल र तीन विभागीय टिम एपीएफ, आर्मी र पुलिसले प्रतिस्पर्धा गर्दै छन् । प्रतियोगिताबाट १ करोड ५९ लाख ५० हजार रुपैयाँ आम्दानी र १ करोड १३ लाख ५६ हजार रुपैयाँ खर्च हुने अनुमान गरिएको छ । यस वर्ष विजेता टिमले १२ लाख रुपैयाँ पाउने छ । यस वर्ष अघिल्लोमा भन्दा २ लाख रुपैयाँ थप गरिएको हो । अघिल्लो वर्ष उपविजेताले ५ लाख पाउने गरेकोमा यस वर्ष ६ लाख रुपैयाँ प्राप्त गर्ने छ । उत्कृष्ट ५ विधामा र सर्वाधिक गोलकर्ताले २५–२५ हजार रुपैयाँ पाउने छन् । प्रत्येक खेलको म्यान अफ दी म्याचले ८ हजार र फाइनलमा १० हजार रुपैयाँ पाउने छन् ।०५८ मा भएको क्याराभान गोल्डकपलाई गणना गर्दै यसपल्ट २२ औं संस्करणबाट नामांकित गरिएको हो । प्रतियोगिताबारे जानकारी दिन मंगलबार आयोजित पत्रकार सम्मेलनमा क्लबका महासचिव रामजीप्रसाद अधिकारीले बचत रकम क्लबबाट सञ्चालित सूर्यबहादुर केसी स्मृति सहारा फुटबल एकेडेमीमा खर्च गर्ने बताए । उनका अनुसार हाल तेस्रो ब्याचको एकेडेमीमा १० जिल्लाका १३ जना प्रशिक्षार्थी छन् । एकेडेमीको स्रोत नै फुटबल प्रतियोगिता रहेको छ । क्लबले यस वर्ष सर्वोत्कृष्ट राष्ट्रिय फुटबल खेलाडी पुरस्कार अनन्त तामाङलाई प्रदान गर्ने भएको छ । राष्ट्रिय टोलीका डिफेन्डर तामालाई ५० हजार रुपैयाँ राशिको पुरस्कार प्रदान गर्ने निर्णय भएको क्लबका अध्यक्ष हरिराम गुरुङ (सुरज)ले बताए । यसअघि भरत खवास, किरण चेम्जोङ, सुजल श्रेष्ठ, अभिषेक रिजाल र अन्जन विष्टले उक्त पुरस्कार प्राप्त गरिसकेका छन् । गत वर्ष उक्त पुरस्कार राशि ३५ हजार रुपैयाँ रहेको थियो । यस वर्ष पुरस्कार राशिमा १५ हजार रुपैयाँ थप भएको हो । गत वर्षको विजेता एपीएफ क्लब र उपविजेता मनाङ मर्स्याङ्दी क्लब रहेका थिए ।यस प्रतियोगितालाई पहिलो संस्करणदेखि नै मुख्य प्रायोजकको रुपमा हिमश्री फुड्स प्रालिको उत्पादन आहा तथा रारा तयारी चाउचाउले गरिरहेको छ । थप १० वर्ष प्रायोजन गर्ने सम्झौता हालै सहारा क्लब र हिमश्री फुड्सबीच भएको छ । सम्झौतासँगै यसपल्ट प्रतियोगिताको नाममा आहा–रारासँगै पोखरा थपिएको हो । यसअघि आहा–रारा गोल्ड कपको नामबाट प्रतियोतिगा हुँदै आएको थियो । 